**ΛΥΚΕΙΟ ΕΘΝΟΜΑΡΤΥΡΑ ΚΥΠΡΙΑΝΟΥ ΣΤΡΟΒΟΛΟΥ**

**ΣΧΟΛΙΚΗ ΧΡΟΝΙΑ: 2024-2025**



**Γραφείο Συμβουλευτικής και Επαγγελματικής Αγωγής**

Αγαπητοί γονείς/κηδεμόνες, μαθητές/τριες,

Στο σχολείο μας λειτουργεί Γραφείο Συμβουλευτικής και Επαγγελματικής Αγωγής (ΣΕΑ) με δύο καθηγητές ΣΕΑ, τον **κ. Άρη Κίκα** και την **κα Ειρήνη Μουκταρούδη**.

Ο θεσμός του έργου των καθηγητών/τριων ΣΕΑ, έχει μεγάλη σημασία για τους μαθητές/τριες, αφού ασχολείται με την πληροφόρηση και τη συμβουλευτική των μαθητών/τριών σε θέματα προσωπικά, εκπαιδευτικά και επαγγελματικά. H συμβουλευτική είναι η επιστημονική βοήθεια και στήριξη που δίνεται στους μαθητές/τριες ώστε να αναπτύξουν τις δεξιότητες και ικανότητες, για να αναγνωρίζουν και να αντιμετωπίζουν τις δυσκολίες, να επικοινωνούν αποτελεσματικά με τους άλλους και να νιώθουν ικανοποιημένοι στην καθημερινή τους ζωή.

Οι καθηγητές/τριες ΣΕΑ βοηθούν τους/τις μαθητές/τριες να αναγνωρίσουν πρωτίστως και ακολούθως να αντιμετωπίσουν τα διάφορα προσωπικά τους προβλήματα καθώς και να αντιληφθούν τη σημαντικότητα της αυτογνωσίας και το ρόλο που διαδραματίζει στη διαδικασία λήψης κατάλληλης απόφασης. Η ανάπτυξη αυτογνωσίας, η επίλυση προβλημάτων και η άντληση πληροφοριών αποτελούν τη βάση για λήψη κατάλληλων και αβίαστων αποφάσεων, αποδοχής του εαυτού, και κατ΄επέκταση ωριμότητας για επιλογή σπουδών και επαγγέλματος.

Ιδιαίτερα σημαντικό για τους/τις καθηγητές/τριες ΣΕΑ είναι να συμβάλουν όσο είναι δυνατόν, στην επίλυσή προβλημάτων που αντιμετωπίζουν οι μαθητές/τριες τόσο εντός όσο και εκτός σχολείου. Αυτό επιτυγχάνεται και με τη συνεργασία και άλλων αρμόδιων υπηρεσιών, όταν αυτό κρίνεται απαραίτητο, βάσει νομοθεσίας και θεσμοθετημένων πρωτοκόλλων διαχείρισης θεμάτων μαθητών/τριών.

Απαραίτητη και πολύτιμη είναι και η συνεργασία των γονέων/κηδεμόνων, καθώς γνωρίζουν καλύτερα από κάθε άλλον, τον τρόπο ζωής των παιδιών τους, τη συμπεριφορά τους και τα προβλήματά τους. Γι’ αυτό τον λόγο, η αγαστή συνεργασία είναι επιθυμητή και απαραίτητη. Τονίζεται ιδιαίτερα ότι κατά τις συνεντεύξεις τηρείται απόλυτη **εχεμύθεια,** εξαιρουμένων ειδικών μεμονωμένων περιστάσεων.

Για την καλύτερη λειτουργία του Γραφείου Συμβουλευτικής οι μαθητές χρειάζεται να γνωρίζουν τα ακόλουθα:

1. Όλοι οι μαθητές/τριες έχουν τη δυνατότητα να επισκέπτονται το γραφείο ΣΕΑ κατά τη διάρκεια των διαλειμμάτων ή των κενών περιόδων μαθήματος (μετά από συνεννόηση με τον/την καθηγητή/τρια ΣΕΑ).

2. Μαθητές/τριες που για σοβαρούς λόγους θα ήθελαν να επικοινωνήσουν με τους καθηγητές /τριες ΣΕΑ κατά τη διάρκεια διδακτικής περιόδου, πρέπει απαραίτητα να **διευθετήσουν ώρα συνέντευξης μαζί τους και στη συνέχεια να ζητήσουν άδεια** από τους/τις διδάσκοντες/ουσες καθηγητές/τριες πριν την έναρξη του μαθήματος. Τονίζεται ότι μαθητές/τριες που δεν έχουν εξασφαλίσει σχετική άδεια απουσίας από το μάθημα, θα καταγράφονται ως απόντες/ούσες στο απουσιολόγιο της τάξης.

3. Όλοι οι μαθητές/τριες θα παίρνουν σχετική βεβαίωση από τους/τις καθηγητές/τριες ΣΕΑ όπου θα αναγράφεται η ακριβής ώρα επίσκεψης και αναχώρησης από το γραφείο ΣΕΑ. Η βεβαίωση πρέπει να παραδίδεται στους/στις διδάσκοντες/διδάσκουσες καθηγητές/τριες κατά την είσοδο στην τάξη.

Οι γονείς μπορούν να επικοινωνούν τηλεφωνικά με τον/την καθηγητή/τρια ΣΕΑ στο τηλέφωνο του σχολείου **22814700** ή **22814705** για οποιοδήποτε θέμα τους απασχολεί. Σε περίπτωση που οι γονείς/κηδεμόνες επιθυμούν συνάντηση με τον/την καθηγητή/τρια ΣΕΑ, θα πρέπει να το διευθετήσουν **εκ των προτέρων,** μετά από τηλεφωνική επικοινωνία.

**Υπευθυνότητα Τμημάτων:**

|  |  |  |
| --- | --- | --- |
| Άρης Κίκας | Καθημερινά στο σχολείο | Α΄22, Α΄23, Α΄31, Α΄32, Α΄42, Α΄43, Α΄9  Β΄31, Β΄32, Β΄41, Β΄42, Β΄52, Β΄53  Γ΄32, Γ΄33, Γ΄41, Γ΄52 |
| Ειρηνή Μουκταρούδη | Δευτέρα, Τρίτη και Τετάρτη | Α΄11, Α΄21, Α΄41  Β΄11, Β΄21, Β΄33, Β΄51  Γ΄11, Γ΄31, Γ΄51 |



Στρόβολος, 22 Σεπτεμβρίου 2025 ΑΠΟ ΤΗ ΔΙΕΥΘΥΝΣΗ